Document ID: 32012D0690

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 6ης Νοεμβρίου 2012 για τροποποίηση της απόφασης 2010/381/ΕΕ σχετικά με τα μέτρα έκτακτης ανάγκης που εφαρμόζονται σε φορτία προϊόντων υδατοκαλλιέργειας που εισάγονται από την Ινδία και προορίζονται για κατανάλωση από τον άνθρωπο και για την κατάργηση της απόφασης 2010/220/ΕΕ σχετικά με τα μέτρα έκτακτης ανάγκης που εφαρμόζονται σε φορτία καλλιεργούμενων αλιευτικών προϊόντων που εισάγονται από την Ινδονησία και προορίζονται για κατανάλωση από τον άνθρωπο [κοινοποιηθείσα υπό τον αριθμό C(2012) 7637] (Κείμενο που παρουσιάζει ενδιαφέρον για τον ΕΟΧ) (2012/690/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii), Εκτιμώντας τα ακόλουθα: (1) Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν γενικά τα τρόφιμα και τις ζωοτροφές, ειδικότερα δε την ασφάλεια των τροφίμων και των ζωοτροφών στην Ένωση και σε εθνικό επίπεδο. Προβλέπει μέτρα έκτακτης ανάγκης όταν είναι προφανές ότι τα τρόφιμα ή οι ζωοτροφές που εισάγονται από τρίτη χώρα είναι πιθανό να αποτελέσουν σοβαρό κίνδυνο για την υγεία του ανθρώπου, την υγεία των ζώων ή το περιβάλλον, και ο κίνδυνος αυτός δεν μπορεί να περιοριστεί ικανοποιητικά με τα μέτρα που λαμβάνουν τα κράτη μέλη. (2) Η οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους (2) προβλέπει ότι πρέπει να επιτηρείται η αλυσίδα παραγωγής των ζώων και των πρωτογενών προϊόντων ζωικής προέλευσης για την ανίχνευση καταλοίπων και ουσιών σε ζώντα ζώα, στα περιττώματά τους και στα βιολογικά υγρά τους, καθώς και στους ιστούς, στα ζωικά προϊόντα, στις ζωοτροφές και στο πόσιμο νερό. (3) Η απόφαση 2010/381/ΕΕ της Επιτροπής, της 8ης Ιουλίου 2010, σχετικά με τα μέτρα έκτακτης ανάγκης που εφαρμόζονται σε φορτία προϊόντων υδατοκαλλιέργειας που εισάγονται από την Ινδία και προορίζονται για κατανάλωση από τον άνθρωπο (3), προβλέπει ότι τουλάχιστον το 20 % των φορτίων των προϊόντων υδατοκαλλιέργειας από την Ινδία που προορίζονται για κατανάλωση από τον άνθρωπο πρέπει να υποβάλλονται σε δοκιμή για την παρουσία φαρμακολογικά δραστικών ουσιών, όπως ορίζεται στο άρθρο 2 στοιχείο α) του κανονισμού (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου (4), και ιδίως χλωραμφενικόλης, τετρακυκλίνης, οξυτετρακυκλίνης και χλωροτετρακυκλίνης και μεταβολιτών νιτροφουρανίων. (4) Τα αποτελέσματα της επιθεώρησης στην Ινδία που πραγματοποιήθηκε τον Νοέμβριο του 2011 από την αρμόδια υπηρεσία της Επιτροπής για τους ελέγχους, δηλαδή το Γραφείο Τροφίμων και Κτηνιατρικών Θεμάτων, επιβεβαίωσαν ότι πλέον εφαρμόζεται επαρκές επίσημο σύστημα ελέγχου για την παραγωγή υδατοκαλλιέργειας και ότι η σύσταση από την έκθεση ελέγχου του 2009 σχετικά με την επίσημη παρακολούθηση των εκμεταλλεύσεων υδατοκαλλιέργειας έχει ληφθεί εν μέρει υπόψη. (5) Μετά την έκδοση της απόφασης 2010/381/ΕΕ, ο αριθμός των δειγμάτων των προϊόντων υδατοκαλλιέργειας στα οποία ανιχνεύτηκε χλωραμφενικόλη, τετρακυκλίνη, οξυτετρακυκλίνη και χλωροτετρακυκλίνη ή μεταβολίτες των νιτροφουρανίων στα κράτη μέλη έχει μειωθεί. Ως εκ τούτου, κρίνεται σκόπιμο να μειωθεί το ελάχιστο ποσοστό των φορτίων που πρέπει να υποβάλλονται σε δοκιμή για την παρουσία φαρμακολογικά δραστικών ουσιών. (6) Η υποχρέωση για υποχρεωτική δοκιμή πρέπει, ωστόσο, να διατηρηθεί ώστε να συνεχίσει να παρέχει πιο ακριβείς πληροφορίες σχετικά με την πιθανή μόλυνση των προϊόντων υδατοκαλλιέργειας από την Ινδία από τα εν λόγω κατάλοιπα. Οι δοκιμές θα πρέπει επίσης να συνεχιστούν προκειμένου να αποτρέψουν τους παραγωγούς της Ινδίας από την κατάχρηση αυτών των ουσιών. (7) Συνεπώς, η απόφαση 2010/381/ΕΕ θα πρέπει να τροποποιηθεί ανάλογα. (8) Η απόφαση 2010/220/ΕΕ της Επιτροπής, της 16ης Απριλίου 2010, σχετικά με τα μέτρα έκτακτης ανάγκης που εφαρμόζονται σε φορτία καλλιεργούμενων αλιευτικών προϊόντων που εισάγονται από την Ινδονησία και προορίζονται για κατανάλωση από τον άνθρωπο (5), προβλέπει ότι τουλάχιστον το 20 % των φορτίων καλλιεργούμενων αλιευτικών προϊόντων από την Ινδονησία που προορίζονται για κατανάλωση από τον άνθρωπο πρέπει να υποβάλλονται σε δοκιμή για την ανίχνευση της παρουσίας καταλοίπων φαρμακολογικά δραστικών ουσιών που ορίζονται στο άρθρο 2 στοιχείο α) του κανονισμού (ΕΚ) αριθ. 470/2009, και ιδίως της χλωραμφενικόλης, των μεταβολιτών νιτροφουρανίων και των τετρακυκλινών. (9) Μετά την έκδοση της απόφασης 2010/220/ΕΕ, δεν εντοπίστηκαν κατάλοιπα χλωραμφενικόλης, μεταβολιτών νιτροφουρανίων και τετρακυκλινών σε φορτία καλλιεργούμενων αλιευτικών προϊόντων που εισάγονται από την Ινδονησία. (10) Σύμφωνα με τα αποτελέσματα επιθεώρησης στην Ινδονησία που πραγματοποιήθηκε τον Φεβρουάριο 2012 από αρμόδια υπηρεσία της Επιτροπής για τους ελέγχους, δηλαδή το Γραφείο Τροφίμων και Κτηνιατρικών Θεμάτων, το σύστημα ελέγχου καταλοίπων στην Ινδονησία παρέσχε ικανοποιητικές εγγυήσεις με αποτέλεσμα ισοδύναμο με εκείνες που προβλέπονται από το δίκαιο της Ένωσης. (11) Επομένως, η απόφαση 2010/220/ΕΕ πρέπει να καταργηθεί. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 3 της απόφασης 2010/381/ΕΕ η παράγραφος 1 αντικαθίσταται από το ακόλουθο κείμενο: «1. Τα κράτη μέλη, με τη χρήση κατάλληλων σχεδίων δειγματοληψίας, θα εξασφαλίζουν τη λήψη επίσημων δειγμάτων τουλάχιστον από το 10 % των φορτίων που παρουσιάζονται για εισαγωγή στους συνοριακούς σταθμούς ελέγχου της επικράτειάς τους.» Άρθρο 2 Καταργείται η απόφαση 2010/220/ΕΕ. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 6 Νοεμβρίου 2012.

Classification Labels:
710
668
1934
311
986
703
36

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ", "1934": "Πολιτική για την υγεία", "311": "ΥΓΕΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2735
1847
2479
8367
2848
2148
2320
2858
2524
1415
614
c_964c9649
6205
1268

EuroVoc IDs (Expanded): 2735
1847
2479
8367
2848
2148
2320
2858
2524
1415
614
c_964c9649
6205
1268

Dataset Source: meu

Split: test